Zápisnica
zo zasadnutia dňa 14. februára 2019

Prítomní:
Mgr. Eva Bacigalová, predseda komisie 
PaedDr. Mária Barancová, člen komisie
Ing. Petra Kurhajcová, člen komisie
Ing. arch. Lucia Štasselová, člen komisie
Silvia Pilková
Mgr. Boris Čechvala, člen komisie
Mgr. Jozef Matúšek, člen komisie
Mgr. et Mgr. Marek Machata, člen komisie

Hostia:
- prezenčná listina

Program
1. Otvorenie 
2. Návrh rozpočtu na roky 2019 - 2021
3. Návrh kritérií na člena komisie – neposlanca z radu občanov, odborného poradcu, poprípade vyjadrenie komisie, či má komisia takého člena prijať
4. Návrhy termínov zasadnutí komisie na rok 2019
5. Rôzne

Predseda komisie Mgr. Bacigalová privítala členov na zasadnutí Komisie sociálnych služieb. Navrhla do bodu rôzne voľbu podpredsedu komisie. 

K bodu č. 2
Návrh rozpočtu na roky 2019 – 2021

Materiál predložila Ing. Alena Lehotayová, vedúca Odboru ekonomického.
Rozpočet mestskej časti na rok 2019 a nasledujúce roky 2020 a 2021 je vypracovaný v súlade so zákonom č. 369/1990 Z. z. o obecnom zriadení v znení neskorších predpisov a zákonom č. 583/2004Z. z. o rozpočtových pravidlách územnej samosprávy v znení neskorších predpisov. Návrh rozpočtu je zostavený v súlade s čl. 9 Ústavného zákona č. 493 z 8. decembra 2011 o rozpočtovej zodpovednosti, podľa ktorého je obec povinná zostavovať rozpočet na tri rozpočtové roky, pričom súčasťou návrhu rozpočtu je aj schválený rozpočet na bežný rozpočtový rok, údaje o očakávanej skutočnosti bežného rozpočtového roka a údaje o skutočnom plnení rozpočtu za predchádzajúce dva rozpočtové roky.
V oblasti príjmov sa vychádza zo septembrovej prognózy daňových príjmov verejnej správy na roky 2019-2021 a z decembrovej prognózy Inštitútu finančnej politiky daňových príjmov verejnej správy na roky
2019 až 2021. 
V oblasti výdavkov sa vychádza s prihliadnutím na vývoj skutočnosti v predchádzajúcom období. Finančné vzťahy štátu k rozpočtom obcí sa realizujú predovšetkým prostredníctvom podielu na dani z príjmov fyzických osôb a prostredníctvom dotácií z príslušných kapitol štátneho rozpočtu, ako napr. financovanie kompetencií preneseného výkonu štátnej správy.
Návrh rozpočtu MČ Bratislava - Ružinov na rok 2019 odráža na základe nariadenia vlády 
▪ úpravu platových taríf pracujúcich vo verejnej službe v celkovej výške 1 186 tis. €
▪ zabezpečenie vyplatenia príspevku na rekreáciu pre všetkých zamestnancov miestneho úradu, materských a základných škôl, príspevkových a rozpočtových organizácií v celkovej sume 198,4 tis. €.
▪ vyčlenenie financií na podporu výchovy k stravovacím návykom detí a žiakov určenú pre predškolákov a žiakov ZŠ zo zdrojov MČ v sume 177 tis. € s potrebou dovybavenia kuchýň v sume 45 tis. €.
Pri tvorbe rozpočtu sa mestská časť snažila reálne zhodnotiť všetky ostatné príjmy – vlastné aj príjmy z dotácií z príslušných kapitol štátneho rozpočtu.

Rozpočet je zostavený ako programový, t. j. zdôrazňujúci vzťah medzi rozpočtovými výdavkami a očakávanými výstupmi a výsledkami realizovaných rozpočtových programov. Zostavenie rozpočtu v programovom členení vychádza z potreby cieľového postupu rozpočtovania. Je to proces spájania cieľov programu s rozpočtom a prioritami.
Rozpočet mestskej časti Bratislava - Ružinov na rok 2019 je zostavený ako vyrovnaný s celkovými príjmami aj výdavkami vo výške 44 492 580 €.
Schodok kapitálového rozpočtu je krytý prebytkom bežného rozpočtu a kladným saldom finančných operácií.
Bežné príjmy sú tvorené príjmami daňovými, nedaňovými, administratívnymi a inými poplatkami, pôžičkami a vkladmi, odvodmi príjmov od rozpočtových organizácií, ostatnými príjmami a decentralizačnou dotáciou zo štátneho rozpočtu na prenesený výkon štátnej správy.
Predpokladané celkové kapitálové príjmy v roku 2019 sú v objeme 463 124 €. Výška kapitálového príjmu v návrhu rozpočtu 2019 je ovplyvnená navýšením príjmu za predaj pozemkov R7 v sume 201 124 €.
Súčasťou rozpočtu mestskej časti sú aj finančné operácie, ktorými sa vykonávajú prevody prostriedkov
z mimorozpočtových peňažných fondov do rozpočtu a účet, na ktorom sú prevedené nevyčerpané finančné prostriedky zo štátneho rozpočtu na prenesený výkon štátnej správy z predchádzajúceho roka (predpoklad 50 000 €). Prostriedky z peňažných fondov môžu byť použité výlučne na krytie schodku kapitálového rozpočtu.
Zapojenie finančných prostriedkov do rozpočtu pôjde cez príjmové finančné operácie a budú použité na kapitálové výdavky.
Návrh použitia finančných prostriedkov tejto kapitoly:
Z rezervného fondu plánujeme zapojiť financie vo výške 2 495 tis. € na:
o pokračovanie v zatepľovaní základných škôl
o rekonštrukciu chodníkov a cyklotrás
o budovanie vnútrobloku Palkovičova, Stodolova, Trnavská, Jégeho
o kúpu budovy Obecnej radnice v Prievoze
o modernizáciu Domova dôchodcov, Ružinovského domova seniorov a Knižnicu Ružinov
o nákup strojového parku pre práce na úseku životného prostredia.
Návrh rozpočtu príjmov vo finančných operáciách obsahuje aj čerpanie z fondu rozvoja bývania vo výške 240 000 ,-€ na modernizáciu obecných bytov.
Zapojenie z príjmov z poplatku za rozvoj navrhujeme vo výške 600 tis. €.
Výdavky mestskej časti pre rok 2019 a roky 2020, 2021 reflektujú očakávané príjmy v roku 2019 i skutočnosť roka 2018. Aj pri výdavkoch platí, že sa členia na bežné, kapitálové a finančné operácie a celkové saldo rozpočtového hospodárenia mestskej časti musí byť vyrovnané.
Bežné výdavky sú zatriedené podľa funkčnej klasifikácie na:
všeobecné verejné služby, obranu, verejný poriadok a bezpečnosť, ekonomickú oblasť, ochranu
životného prostredia, bývanie a občiansku vybavenosť, rekreáciu, kultúru a náboženstvo,
vzdelávanie, sociálne zabezpečenie.
Prednosta miestneho úradu Mgr. Balžanka informoval prítomných členov komisie, že v súčasnosti je pripomienkované Všeobecne záväzné nariadenie č. 13/2016 o poskytovaní nenávratných finančných príspevkov obyvateľom mestskej časti Bratislava – Ružinov v čase hmotnej núdze, náhlej núdze, na zabezpečenie spoločného stravovania dôchodcov a iných nenávratných  finančných príspevkov.

Uznesenie:
KSSl po oboznámení sa s materiálom súhlasí a odporúča miestnemu zastupiteľstvu materiál schváliť.

Hlasovanie: 5 prítomní, 5 za, 0 proti, 0 sa zdržalo

K bodu č. 3
Návrh kritérií na člena komisie – neposlanca z radu občanov, odborného poradcu, poprípade vyjadrenie komisie, či má komisia takého člena prijať

Členovia komisie nenavrhli kritériá na člena komisie – neposlanca z radu občanov. Komisia žiada Mestskú časť Bratislava – Ružinov o zverejnenie výzvy na prihlásenie občanov do komisií Miestneho zastupiteľstva mestskej časti Bratislava – Ružinov. Termín zaslania profesijného životopisu a motivačného listu je 31.3.2019. KSSl na svojom najbližšom zasadnutí vyhodnotí zaslané žiadosti.

Hlasovanie: 5 prítomní, 5 za, 0 proti, 0 sa zdržalo

K bodu č. 4
Návrhy termínov zasadnutí komisie na rok 2019

Prítomní členovia komisie požiadali tajomníčku komisie o návrh termínov zasadnutia komisie v týždni medzi zasadnutím Miestnej rady a Miestneho zastupiteľstva, v stredu o 16.00 hod.

Najbližšie zasadnutie komisie sa uskutoční 10.4.2019 o 16.00 hod. 

K bodu č. 4
Rôzne

4A)
Voľba podpredsedu Komisie sociálnych služieb.

Prítomní členovia komisie navrhli za podpredsedu komisie Silviu Pilkovú.

Hlasovanie: 6 prítomní, 5 za, 0 proti, 1 sa zdržal

4B)
Členovia komisie požiadali tajomníčku komisie, aby na najbližšie zasadnutie komisie prizvala vedúcu Odboru sociálnych vecí Mgr. Valkovú. 
Členovia komisie požiadali tajomníčku komisie, aby na zasadnutie komisie v júni prizvala vedúce denných centier a vedúcu Odboru ekonomického Ing. Lehotayovú. 

Predseda komisie: Mgr. Eva Bacigalová, v.r.
Zapísala: Monika Repášová